  Туспуктэм: Григорий Фомин Наталия Сильвестрова Удмуртиысь студент семьяос «Демография» йӧскалык ӵектос улсын 100 сюрс манет тыр огпол луись юрттэт басьтыны быгато. Со понна улос коньдэтысь 13 миллион манет висъязы. Со сярысь элькун тӧролэн но кивалтэтлэн пресс-службаез ивортӥз. Удмуртиысь мерлыко политикая но ужъя министерство ивортэмъя, элькунысь 14 семья юрттэт басьтӥзы ни, эшшо 29 студент анай-атайёслэсь куриськонъёссэс эскеро. Та юрттэтэз 2019-тӥ арысен тыро. Со дырысен улосысь 428 егит семьяос коньдон басьтӥзы ни. Тыронъёс студент семьяослы пиналзэс утялтыны, солы кулэ арбериос басьтыны юрттозы. « «Демография» йӧскалык ӵектос нылпи вордсконэз будэтон но семьяослы юрттон понна ӧръяськемын. Огпол луись тыронэн егит семьяослы дышетскыны но нылпизэс утялтыны капчигес. Ватсам юрттэт коньдонбур зӥбетэз лябӟытэ но пиналъёслы будыны умоесь луонлыкъёс сётэ » Ольга Лубнина, Удмуртиысь мерлыко политикая но ужъя министр Пусъём, студент семьяен Удмуртиын улӥсь но элькунысь вылӥ яке шоръёзо дышетсконниын очной амалэн дышетскись кузпалъёс яке одӥгназ нылпи будэтӥсь анай яке атай лыдъясько. Юрттэт басьто семьяос, кытын котькуд адямилы толэзяз тужгес пичи уждунлэн кык полэс быдӟалаез мында яке ӧжытгес табыш усе. 2023-тӥ арын со 25 сюрс 588 манет. Озьы ик семьялэсь ваньбурзэ лыдэ басьто. Юрттэт басьтон понна куриськонэз МФЦ яке мер тыронъёсъя элькун центр пыр сётыны луэ. Тегъёс: Атайёслэнкенешсы студентъёс коньдон Мерлык нылпиос Удмуртия  